送子惇出使河北
作者：劉攽
朝代：宋

paragraphs: 禹積基壺口，堯仁被冀方。
官迎赤車使，詔選瑣闈郎。
力學推元稹，高才屬長康。
壯懷來慷慨，得志自軒昂。
愛直容知默，中和異吐剛。
一臺傳駮議，二府見分章。
前效平原淺，嚴威夏日長。
居常祇逢掖，試躍即干將。
雲漢昭回地，鵷鸞八九行。
穹廬休夕拜，覢弩備晨裝。
洚水成滔陸，流庸頗異鄉。
挂冠勞畚鍤，佩犢問耕桑。
哺乳增襵粥，完膚滌痏瘡。
朴忠將漕最，惇厚訓兵强。
冀馬羅馳傳，河魚飽食魴。
細書夸睇視，淳酎沃煩腸。
肯作田園計，寧嫌鬢髮蒼。
能令老者奮，直與大鵬翔。
處世當何語，懷君豈易忘。
哂由終所畏，與點自知狂。